和許侍郎遊昆明池
作者：李百藥
朝代：唐

paragraphs: 神池望不極，滄波接遠天。
儀星似河漢，落景類虞泉。
年深平館宇，道泰偃戈船。
差池下鳧雁，掩映生雲煙。
浪花開已合，風文直且連。
稅馬金堤外，橫舟石岸前。
羽觴傾綠蟻，飛日落紅鮮。
積水浮深智，明珠曜雅篇。
大鯨方遠擊，沈灰獨未然。
知君嘯儔侶，短翮徒聯翩。